Mihál, Jozef, poslanec NR SR (2015-09-17):
Ďakujem. Ja sa pridám k môjmu predrečníkovi a avizujem, že poslanci za SaS sa takisto pravdepodobne podporia tento návrh do druhého čítania. No a ako cez kopirák by som teda povedal, že je to preto, lebo pán minister Richter pokračuje v tom, v čom sme my začali. To znamená zvyšovanie materského tak, aby sa vlastne postupne dostalo na úroveň čistej mzdy matky, ktorú teda mala predtým, ako na tú materskú nastúpila. A snáď sa teda dočkáme aj teda toho ďalšieho zvýšenia na 75, možno 80 % predošlej hrubej mzdy, lebo takáto hranicu bude korešpondovať približne s čistou mzdou, a snáď sa dočkáme aj toho, v čom by som ja teda pokračoval, keby bol na to priestor, a to je predlžovanie poberania materského tak, aby to materské sa poberalo ešte dlhšie, ako tých súčasných štandardných 34 týždňov. Trošku sa zase vrátim späť, aby bolo jasné, kto čo urobil pre mladé rodiny. Takže pán minister Richter a druhá vláda Roberta Fica pre mladé rodiny, ak to môžem zrekapitulovať, v posledných dňoch vládnutia zvyšujú materské zo 65 na 70 % hrubej mzdy a zvyšujú príspevok na starostlivosť o dieťa v prípade súkromného zariadenia z 230 na 280 eur, bodka, tým som skončil. Pripomeniem napríklad pre tých, ktorí majú kratšiu pamäť, že pán minister Richter pred dvoma či troma rokmi rozvíril pokojné vody diskusií mamičiek tým, že zaviedol byrokratickú povinnosť nahlasovať na úrade práce pri dosiahnutí troch rokov veku dieťaťa, kto a ako sa bude o to nešťastné dieťa starať, za čo mu teda ešte raz v mene všetkých rodín ďakujem, že sa takto stará o mladé rodiny. A to je naozaj všetko. Pokiaľ ide o rodičovské príspevky, prídavky na deti, daňový bonus a tak ďalej, tak všetky tieto sumy stagnujú už tretí rok a žiadnych iných nových výhod pre mamičky alebo mladé rodiny sme sa nedočkali, len je tu avizovaná podpora výstavby škôlok, ktoré bohvieako dopadnú a kedy ako budú. Vláda Ivety Radičovej, v ktorej som bol ako minister práce, za faktických pätnásť reálnych mesiacov fungovania urobila, pokiaľ ide o materské, toto: Najprv materské sme zvýšili z 55 na 60 %, to bolo v roku 2011. A potom sme ešte o ďalších 5 %, zo 60 na 65 % zvyšovali materské v roku 2012. Čiže nečakali sme na koniec našej vlády, ale urobili sme to tak skoro, ako sa len dalo urobiť. Zároveň hneď teda na začiatku v roku 2011 sme predĺžili poberanie materského, to je to štandardné, pre matku, ktorá má partnera, z 28 na 34 týždňov, čiže tretie pozitívne opatrenie v prospech mladých rodín. A takisto to bolo hneď na začiatku vládnutia. Po ďalšie, po štvrté, pre iných poistencov ako biologickú matku dieťaťa, to znamená, najmä pre náhradné rodiny, pre adoptívnych rodičov sme umožnili poberať materské, pretože ten interval, kedy pri osvojení dieťaťa môže ten nie biologický rodič poberať materské, sme zvýšili až na tri roky. Čiže vytvoril sa tam dostatočný priestor na to, aby adoptívni rodičia, náhradní rodičia a podobne takisto mohli čerpať materské, takže štvrtý pozitívny bod pre mladé rodiny. A piaty pozitívny bod, umožnili sme čerpať materské aj otcovi. To znamená, rodina ak chce, môže postupovať tak, že teda, samozrejme, najskôr ide na materskú matka tých 6 – 8 týždňov pred očakávaným dňom pôrodu, narodí sa dieťa, materská trvá matke v zásade 34 týždňov, pokiaľ to nie sú dvojičky a podobne, a potom, ak má záujem, ak je nemocensky poistený, otec dieťaťa môže, až pokým dieťa nedosiahne vek tri roky, čiže má dva a pol roka čas, rozhodnúť sa, kedy na tú materskú pôjde, ísť na materskú, samozrejme, za predpokladu, že spĺňa podmienku 270 dní nemocenského poistenia v období dvoch rokov pred nástupom na tú jeho materskú a že teda má o tú materskú záujem, pretože ono to vyžaduje napríklad, ak je zamestnanec, že z toho zamestnania na tú dobu 28 týždňov odíde. Čiže 28 týždňov môže poberať materské otec. Čiže ak tu niekedy počúvam alebo čítam názory typu, že veď treba aj tých otcov nejakým spôsobom zvýhodniť a poskytnúť im tiež niečo, tak tí ľudia jednoducho nevedia, že naša legislatíva toto od roku 2011 bez problémov umožňuje. Aj touto cestou využívam možnosť, aby som spropagoval skutočnosť, že na materskú môže ísť aj otec dieťaťa. Čiže to je piaty pozitívny bod, ktorý sme v prospech mladých rodín len v zákone o sociálnom poistení urobili počas reálne pätnástich mesiacov vládnutia. Ešte raz na záver. Budeme hlasovať pravdepodobne za tento váš návrh, pán minister, pretože je to, samozrejme, zásadné zlepšenie podmienok pre mladé rodiny, ale budem vám vyčítať, a to si neodpustím, že s týmto návrhom ste prišli neskoro. Taktizovali ste, čakali ste tri roky a tesne pred voľbami prichádzate tu zrazu konečne s nejakou výhodou pre mladé rodiny. Čo ste robili doterajšie tri roky?